Diari Oficial de la Generalitat Valenciana


Sumari del DOGV 7715, del 09-02-2016 (2016/660)

RESOLUCIÓ de 27 de gener de 2016, de la Direcció General de Formació Professional i Ensenyaments de Règim Especial, per la qual es determina el calendari i el procediment per a l'admissió i matriculació per als cursos intensius d'ensenyaments esportius de grau superior en l'especialitat de Futbol al Centre Integrat de Formació Professional Complex Educatiu de Cheste, durant el curs acadèmic 2015-2016.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7715

Data del DOGV
:   09-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/660


Data del document
:   27-01-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 27 de gener de 2016, de la Direcció General de Formació Professional i Ensenyaments de Règim Especial, per la qual es determina el calendari i el procediment per a l'admissió i matriculació per als cursos intensius d'ensenyaments esportius de grau superior en l'especialitat de Futbol al Centre Integrat de Formació Professional Complex Educatiu de Cheste, durant el curs acadèmic 2015-2016. [2016/660]  
La Llei Orgànica 2/2006, de 3 de maig, d'Educació, integra els ensenyaments esportius dins de l'oferta del sistema educatiu actual, i els considera ensenyaments de règim especial i regula els seus aspectes fonamentals a través del capítol VIII del títol I.  
La Llei Orgànica 8/2013, de 9 de desembre, per a la millora de la qualitat educativa, referencia els ensenyaments esportius en l'article 50 i 51, que modifiquen diferents aspectes de la Llei Orgànica 2/2006, de 3 de maig, d'Educació.  
Així mateix, el Reial Decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial, reconeix i impulsa els ensenyaments esportius que apareixen configurats, per primera vegada, amb el mateix tractament que els altres ensenyaments del sistema educatiu, i el Decret 132/2012, de 31 d'agost, del Consell, regula els ensenyaments esportius de règim especial a la Comunitat Valenciana.  
Per mitjà del Reial Decret 320/2000, de 3 de març, s'estableixen els títols de Tècnic Esportiu i Tècnic Esportiu Superior en les especialitats de Futbol i Futbol Sala, s'aproven els corresponents ensenyaments mínims i es regulen les proves i els requisits d'accés a aquests ensenyaments, i l'Ordre ECD/2023/2002, de 30 de juliol (BOE 08.08.2002), estableix per a l'àmbit territorial de competència del Ministeri d'Educació, els currículums i les proves i requisits d'accés, corresponents als títols de Tècnic Esportiu i de Tècnic Esportiu Superior, de les especialitats de Futbol i Futbol Sala que serà d'aplicació supletòria a la nostra comunitat.  
Per tot això, i en virtut de les facultats que em confereix el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer  
Aprovar el calendari i el procediment, que figura en l'annex I, per a l'admissió de sol·licituds i matriculació per a realitzar els cursos intensius d'ensenyaments esportius de grau superior en l'especialitat de Futbol, al Centre Integrat de Formació Professional Complex Educatiu de Cheste, i que tindran lloc de l'11 de març de 2016 al 31 de juliol de 2016.  
De conformitat amb el que disposa l'article 107 de la Llei 30/1992, de Règim Jurídic de les Administracions Públiques i del Procediment Administratiu Comú, i en l'article 68 de la Llei 5/1983 del Consell, contra aquest acte, que no esgota la via administrativa, es podrà interposar un recurs d'alçada davant del secretari autonòmic d'Educació, en el termini d'un mes a comptar de l'endemà de la seua publicació.  
  
  
València, 27 de gener de 2016. La directora general de Formació Professional i Ensenyaments de Règim Especial: Marina Sánchez Costas.  
  
  
  
  
ANNEX I  
Calendari i procediment per a l'admissió de sol·licituds i matriculació per a realitzar el curs intensiu, al Centre Integrat de Formació Professional Complex Educatiu de Cheste, d'ensenyaments esportius de grau superior en l'especialitat de Futbol  
  
1. Termini d'admissió de sol·licituds  
Per a cursar els ensenyaments de grau superior del títol de Tècnic Esportiu Superior en Futbol, del 22 al 25 de febrer, els dos inclosos.  
  
2. Documentació  
Els sol·licitants presentaran, al Centre Integrat de Formació Professional Complex Educatiu de Cheste, la sol·licitud que figura com a annex I-A a aquesta resolució, junt amb:  
 Fotocòpia compulsada del document nacional d'identitat.  
 Dos fotografies tipus carnet.  
 Fotocòpia compulsada del títol de Batxiller o equivalent a efectes acadèmics o certificat d'haver superat la prova de maduresa substitutiva per als ensenyaments esportius de grau superior de règim especial.  
  
 Certificat acadèmic de superació dels ensenyaments de grau mitjà del títol de Tècnic Esportiu en Futbol.  
 Certificat expedit per la federació de futbol competent, en cada cas, que acredite el requisit esportiu d'accés als ensenyaments de Tècnic Esportiu Superior en Futbol que s'estableix en la disposició final segona del Reial Decret 1363/2007, de 24 d'octubre, o en el seu lloc certificat individual expedit pel Consell Superior d'Esports que acredite ser esportista d'alt nivell en l'especialitat esportiva de Futbol o de la secretària autonòmica d'Esport, que acredite figurar en la relació d'esportista d'elit de la Comunitat Valenciana en l'especialitat de Futbol que estiga en condicions de figurar en aquesta, i s'estendrà aquest benefici als cinc anys següents al de la pèrdua de la condició d'esportista d'alt nivell, en els termes establits per l'apartat 2.a de la disposició transitòria segona del Reial Decret 1363/2007, de 24 d'octubre.  
  
3. Tribunal per a la valoració o exempció del requisit esportiu d'accés als ensenyaments de Tècnic Esportiu Superior en Futbol  
La valoració o exempció del requisit esportiu d'accés als ensenyaments de Tècnic Esportiu Superior en Futbol serà realitzada per un tribunal proposat pel director territorial d'Educació, Investigació, Cultura i Esport de València i supervisat pel Servei Central d'Inspecció.  
  
Estarà compost per un president, un secretari i un avaluador, aquests dos últims seran preferentment membres de l'equip educatiu que impartirà els ensenyaments de grau superior. El president serà un inspector d'educació o el director del centre educatiu de referència.  
La seu del tribunal estarà en les dependències del Centre Integrat de Formació Professional Complex Educatiu de Cheste.  
La funció del president del tribunal serà garantir que la valoració del requisit esportiu d'accés es realitza d'acord amb el que estableix en la disposició final segona del Reial Decret 1363/2007, de 24 d'octubre, o que l'exempció es realitza d'acord amb el que disposa l'apartat 2 de la disposició transitòria segona del Reial Decret esmentat, per als sol·licitants que hagen acreditat en l'especialitat esportiva de Futbol, ser esportista d'alt nivell o figurar o estar en condicions de figurar en la relació d'esportista d'elit de la Comunitat Valenciana.  
El secretari tindrà com a funció alçar l'acta de la valoració o exempció del requisit esportiu d'accés dels sol·licitants.  
Aquesta acta es facilitarà al consell escolar del Centre Integrat de Formació Professional Complex Educatiu de Cheste abans del dia 26 de febrer de 2016 i posteriorment arxivada i custodiada pel Centre Integrat de Formació Professional Complex Educatiu de Cheste.  
  
4. Criteris d'admissió  
En el cas que el nombre de les sol·licituds d'admissió siga superior al nombre de places oferides s'aplicarà en primer lloc el criteri que especifica l'article 30 del Decret 132/2012, de 31 d'agost, del Consell, pel qual es regulen els ensenyaments esportius de règim especial a la Comunitat Valenciana, a saber: la qualificació final dels ensenyaments conduents al títol de Tècnic Esportiu, en la modalitat o especialitat corresponent. A continuació, es tindran en compte els criteris següents:  
4.1. Els sol·licitants que acrediten, per mitjà de certificat de la secretària autonòmica de l'Esport, figurar en la relació d'esportista d'elit de la Comunitat Valenciana en l'especialitat de Futbol, o que estiga en condicions de figurar en aquesta, i hagen finalitzat i superat els ensenyaments de grau mitjà del títol de Tècnic Esportiu en Futbol a la Comunitat Valenciana, ordenats per la nota final expressada amb un sol decimal (serà la que resulte d'obtindre la mitjana aritmètica simple de les notes aconseguides en els mòduls dels blocs comuns, específic i complementari, i no es tindrà en compte les qualificacions de les matèries convalidades).  
4.2. A continuació, els sol·licitants que hagen finalitzat i superat els ensenyaments de grau mitjà del títol de Tècnic Esportiu en Futbol, a la Comunitat Valenciana, ordenats per la nota final expressada amb un únic decimal (serà la que resulte d'obtindre la mitjana aritmètica simple de les notes obtingudes en els mòduls dels blocs comuns, específic i complementari, sense tindre en compte les qualificacions de les matèries convalidades).  
4.3. A continuació els sol·licitants que acrediten, per mitjà de certificat individual expedit pel Consell Superior d'Esports, ser esportista d'alt nivell en l'especialitat esportiva de Futbol, que hagen finalitzat i superat els ensenyaments de grau mitjà del títol de Tècnic Esportiu en Futbol, ordenats per la nota final expressada amb un sol decimal (serà la que resulte d'obtindre la mitjana aritmètica simple de les notes aconseguides en els mòduls dels blocs comuns, específic i complementari, i no es tindran en compte les qualificacions de les matèries convalidades).  
  
4.4. A continuació, els sol·licitants que hagen finalitzat i superat els ensenyaments de grau mitjà del títol de Tècnic Esportiu en Futbol, ordenats per la nota final expressada amb un sol decimal (serà la que resulte d'obtindre la mitjana aritmètica simple de les notes aconseguides en els mòduls dels blocs comuns, específic i complementari, i no es tindrà en compte les qualificacions de les matèries convalidades).  
Per a resoldre les situacions d'empat que es produïsquen a l'aplicar els criteris de prioritat, l'ordre d'admissió s'establirà per l'ordenació alfabètica del primer cognom dels sol·licitants, per a la qual cosa el consell escolar del Centre Integrat de Formació Professional Complex Educatiu de Cheste, realitzarà un sorteig públic de dos lletres, i faran prèviament públic en el tauler d'anuncis del Centre Integrat de Formació Professional Complex Educatiu de Cheste el dia, lloc i hora en què s'efectuarà aquest sorteig.  
  
5. Òrgan competent  
5.1. El consell escolar del Centre Integrat de Formació Professional Complex Educatiu de Cheste és l'òrgan competent per a decidir l'admissió dels sol·licitants i podrà demanar-los la documentació que estime necessària per a la justificació de les situacions i circumstàncies al·legades.  
5.2. Respecte al procés d'admissió, el Consell Escolar haurà de:  
a) Fer públiques en el tauler d'informació del Centre Integrat de Formació Professional Complex Educatiu de Cheste i remetre a la conselleria competent en matèria esportiva i a les tres direccions territorials d'Educació, Investigació, Cultura i Esport, perquè les exposen en els seus taulers d'informació, les llistes dels sol·licitants admesos i no admesos a cursar els ensenyaments del títol de grau superior de Futbol, classificats i ordenats en funció dels criteris d'admissió establits en aquesta resolució, el dia 29 de febrer de 2016.  
Aquestes llistes tindran caràcter provisional i podran ser objecte de reclamació davant d'aquest consell escolar en el termini de tres dies hàbils, des de la publicació. Transcorregut aquest termini, les llistes definitives seran exposades en els taulers en què s'han exposat les llistes provisionals en el termini màxim de 48 hores.  
b) Resoldre les reclamacions presentades.  
  
6. Reserva de places  
El Centre Integrat de Formació Professional Complex Educatiu de Cheste reservarà el percentatge de les places, que s'oferisquen de cada cicle i modalitat d'ensenyament esportiu, per a les persones que reunint els requisits d'accés, acrediten alguna de les característiques a què fa referència l'article 30.3 del Decret 132/2012.  
  
  
7. Matriculació  
7.1. L'alumnat que no haja superat tots els ensenyaments del corresponent cicle superior del grau superior, formalitzarà la matricula del/s mòdul/s i bloc/s pendent/s del corresponent nivell, els dies del 2 al 4 de març de 2016, els dos inclosos.  
7.2. La matriculació dels sol·licitants admesos per a cursar els ensenyaments del títol de grau superior de Futbol, es realitzarà els dies del 2 al 4 de març de 2016, els dos inclosos.  
7.3. Si, finalitzat el període de matrícula establit en el punt anterior, aquesta no s'ha formalitzat, es perdrà el dret a la plaça obtinguda.  
  
7.4. En el moment de la matriculació, el sol·licitant abonarà les taxes i els preus públics establits en la legislació vigent.